钦定古今图书集成/方舆汇编/职方典/第1169卷 > 《云梦赋》丘堂
## 钦定古今图书集成/方舆汇编/职方典/第1169卷 > 《云梦赋》丘堂

“繄东南之奧区，维云梦之二泽。荡两仪兮同开，渺千
里兮莫极。为上流之渊薮，跨大江之南北。吐雾雨兮
吸烟云，浮乾坤兮浴日月。”盖其形势汗漫，风景苍茫。
连淮通蜀，亘荆控扬。“并包汉沔，绵络沅湘。漫漫荻苇
之岸，漠漠菰蒲之乡。荫烟林兮明灭，浩云水兮汪洋。
洲重洲兮掩映，浦隔浦兮相望。鸿雁凫鹜之所集，狐”
兔麋鹿之所藏。渔歌互答，猎网成行。樵牧弥野，商贾
连樯。货财之富，闻于四方。至若羽毛齿革，杶干栝柏，
菁茅竹箭之由产，黄金丹砂之自出。虽僻处于遐陬，
实有资于上国。是故楚子之所常猎，汉高之所伪游。
长卿远慕而特赋，太白来观而久留。少陵咏洞庭之
上，杜牧吟泽南之州。至今骚人墨客之来往，必为之
徘徊而赓酬。于时。有翰林主人者曰：“昔子虚诧齐以
云梦之事，而见辱于乌有先生。今而赋之，岂欲为《云
梦》解嘲也邪？”主人于是凭高眺远，揽今抚昔，临风俯
仰，喟然叹息曰：“嗟夫！子以为今日之云梦犹昔之云
梦乎？非也。吾闻古往今来，否极必泰。世运既回，地气
亦改。昔春秋之季世”，如糜烂而波溃。彼区区之齐楚，
各夸强而诧大。惟田猎之是务，惟原兽之是爱。想云
梦于此时，为生灵之巨害。方今圣皇御极，天下为家，
八纮一纲，四极一罝。游畋之事，不动于念虑；好生之
德，周浃于迩遐。遂使羽毛鳞介，自飞自走；而云梦之
鱼鸟，如在文王之沼囿；勾芽萌坼，自生自育，而云梦
之草“木，如在陶唐之旸谷。加以菱芡弥望，麻黍阴翳悉令蒐狝之场，化为耕食之地。是古之云梦，为民之
病，今之云梦，为民之利也。惜相如以俊逸之才，不遇
今太平之世，虽知楚王云梦之陋，而反逢武皇《上林》
之意。况登高能赋，可为大夫。当宣雨露九天之泽，为
洗云梦千古之污。”于是诸生欣然执翰操觚，愿铺张
今日之所遇，起子虚乌有而告诸。